"Gotovo je, nadam se da se neću rasplakati, ali to je to, slijedi mi neizbježna mirovina", riječi su kojima je Mirko Filipović u Dnevniku Nove TV zaključio svoju veličanstvenu karijeru.

Legendarni Cro Cop stigao je u studio Nove TV dva tjedna nakon velike pobjede protiv Royja Nelsona, ali umjesto najava novih borbi šokirao je cijelu javnost.

"Ja se sad moram boriti za život"

"Imao sam moždani udar, krvarenje u mozak. Ja sam danas izašao iz bolnice i zato sam htio doći ovdje da ljudi vide da sam ja zdrav, imao sam nevjerojatnu sreću u nesreći, taj izljev je mogao otići i lijevo i desno. Imao sam disekciju vene, pukla je od mehaničkog podražaja. To nema veze s borbama, jednostavno vrat je bio preopterećen. Ja se sad moram boriti za život", izjavio je Mirko i prepričao kako je do svega došlo:

"Imao sam problema s vratom, jako me boljelo u zadnja dva-tri mjeseca. To sam primijetio dok sam vozio u rikverc Kad sam išao na magnetsku rezonancu, sve je bilo OK. Mislio sam da to tako mora biti, zarotirao sam glavu 10 puta u jednu stranu. Sljedeća tri mjeseca ne smijem ništa trenirati. Koji god trening radim, drugi moždani udar bi bio smrtonosan. Ja ću sad biti discipliniran, dobio sam lijekove koje moram piti i bit ću discipliniran."

"Nikad više u ring neću ući"

"Nikad više u ring neću ući, ne smijem dozvoliti da me netko udari. Moram kontrolni magnet napraviti za tri mjeseca. Nakon toga ću ja trenirati i dalje, boks vreće. Što se tiče borbi, toga više nema. Nažalost, nitko nije htio ovakav kraj, ali tako je, to je život", pomirljivo će Cro Cop.

Kakva je prognoza liječnička?

"Plan je da tri mjeseca uzimam lijekove, a moram izbaciti bilo kakav fizički kontakt."

"Dečki oko mene su mislili da se zafrkavam"

Je li bilo znakova prije borbe s Nelsonom?

"Ne. Bolio me je vrat, nekad kad zakrenem glavu u jednu stranu 10 sekundi meni bi se zacrnilo pred očima. Rekao sam to dečkima, a oni bi mislili da umišljam. Dečki oko mene su mislili da se zafrkavam, ali su nakon nekih pet-šest sekundi došli do mene, digli su mi noge u zrak i odveli me u bolnicu. Zahvaljujem osoblju bolnice u Dubravi, doktoru Primorcu. Problem je kad se to dogodi što većina ljudi to pripisuje koječemu. U ponedjeljak navečer sam bio OK i velika većina ljudi to prehoda, ne uzima medikamente."

Reporter Nove TV Stipe Sladoljev je nakon svega rekao Mirku kako ga je šokirao...

"Hvala, htio sam se osobno pojaviti ovdje. Nema na meni nikakvih posljedica. Nadam se da će tako i ostati, u borbe više nikad neću ići. Pet liječnika mi je to došlo ponoviti jer znaju kako sam ja umoran. Ja se mogu kockati i sa leđima i s koljenom, ali kad je mozak u pitanju to nije zafrkancija", poručio je Cro Cop.